Komisjoni otsus,

29. aprill 2004,

milles sätestatakse üleminekumeetmed, mida Eesti ja Ungari kohaldavad Euroopa Parlamendi ja nõukogu määruse (EÜ) nr 1774/2002 kohasel reovee puhastamisel kogutud materjali suhtes

(EMPs kohaldatav tekst)

(2004/468/EÜ)

EUROOPA ÜHENDUSTE KOMISJON,

võttes arvesse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemislepingut, eriti selle artikli 2 lõiget 3,

võttes arvesse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemisakti, eriti selle artiklit 42,

ning arvestades järgmist:

(1) Euroopa Parlamendi ja nõukogu 3. oktoobri 2002. aasta määrusega (EÜ) nr 1774/2002, milles sätestatakse inimtoiduks kõlbmatuid loomseid kõrvalsaadusi käsitlevad sanitaareeskirjad, [1] nähakse ette teatavad nõuded 1. ja 2. kategooria materjali käitlevatest ettevõtetest pärit reovee puhastamiseks.

(2) On asjakohane võtta vastu üleminekumeetmed, et hõlbustada üleminekut kehtivalt korralt teatavates uutes liikmesriikides, mis ei vasta täielikult määruse (EÜ) nr 1774/2002 nõuetele reovee puhastamise osas.

(3) Järelikult tuleks ajutise meetmena teha erand Eestile kuni 31. augustini 2004 ja Ungarile kuni 1. maini 2005, et nad saaksid lubada ettevõtjatel jätkuvalt kohaldada siseriiklikke eeskirju 1. ja 2. kategooria materjali kogumise suhtes reovee puhastamisel.

(4) Loomade ja inimeste tervise ohtu seadmise vältimiseks tuleks Eestis ja Ungaris kohaldada üleminekuajal jätkuvalt asjakohaseid kontrollisüsteeme.

(5) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD JÄRGMISE OTSUSE:

Artikkel 1

1. Erandina määruse (EÜ) nr 1774/2002 II lisa IX peatükist võib Eesti hiljemalt 31. augustini 2004 ja Ungari hiljemalt 1. maini 2005 anda jätkuvalt määruse (EÜ) nr 1774/2002 artikli 4 lõike 1 punktis d ja artikli 5 lõike 1 punktis b osutatud töötlemisettevõtetele, töötlemiskohtadele ja tapamajadele individuaalse loa siseriiklike eeskirjade kohaldamiseks reovee kogumise suhtes vastavalt kõnealustele eeskirjadele, tingimusel et:

a) kõik olemasolevates süsteemides allesolevad ning kõnealustest töötlemisettevõtetest, töötlemiskohtadest ja tapamajadest pärit loomsed materjalid kogutakse, transporditakse ja hävitatakse 1. või 2. kategooria materjalidena vastavalt määrusele (EÜ) nr 1774/2002;

b) siseriiklikke eeskirju kohaldatakse üksnes nendes ruumides ja kohtades, kus kõnealuseid eeskirju kohaldatakse 1. mail 2004.

2. Pädev asutus võtab vajalikud meetmed, et kontrollida ruumide ja kohtade vastavust lõikes 1 sätestatud tingimustele.

Artikkel 2

1. Kui käesolevas otsuses sätestatud tingimused ei ole enam täidetud, tühistatakse viivitamata ja alatiseks ettevõtja, ruumi või koha individuaalne luba, mille pädev asutus on andnud materjali kogumiseks reovee puhastamisel.

2. Pädev asutus tühistab kõik artikli 1 lõike 1 kohaselt antud load Eestis hiljemalt 31. augustiks 2004 ja Ungaris hiljemalt 1. maiks 2005.

Pädev asutus ei anna määruse (EÜ) nr 1774/2002 kohaselt lõplikku luba, kui ta ei ole enda teostatud kontrollide põhjal veendunud, et artiklis 1 osutatud ruumid ja kohad vastavad kõnealuse määruse nõuetele.

3. Materjal, mis ei vasta käesoleva otsuse nõuetele, hävitatakse vastavalt pädeva asutuse juhistele.

Artikkel 3

Eesti ja Ungari võtavad viivitamata käesoleva otsuse järgmiseks vajalikud meetmed ja avaldavad need. Kõnealused riigid teatavad sellest viivitamata komisjonile.

Artikkel 4

Käesolevat otsust kohaldatakse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemislepingu jõustumise korral alates selle jõustumise kuupäevast.

Seda kohaldatakse kuni 1. maini 2005.

Brüssel, 29. aprill 2004

Komisjoni nimel

komisjoni liige

David Byrne

[1] EÜT L 273, 10.10.2002, lk 1. Määrust on viimati muudetud komisjoni määrusega (EÜ) nr 668/2004 (ELT L 112, 19.4.2004, lk 1).

--------------------------------------------------